title: Tarybos įgyvendinimo reglamentas (ES) 2020/371 2020 m. kovo 5 d. kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 5 dalis

text:
6.3.2020

                  LT

                  Europos Sąjungos oficialusis leidinys

                  L 71/5

         TARYBOS ĮGYVENDINIMO REGLAMENTAS (ES) 2020/371
         2020 m. kovo 5 d.
         kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 5 dalis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. sausio 18 d. Tarybos reglamentą (ES) 2016/44 dėl ribojamųjų priemonių atsižvelgiant į padėtį Libijoje, kuriuo panaikinamas Reglamentas (ES) Nr. 204/2011 (1), ypač į jo 21 straipsnio 5 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. sausio 18 d. Taryba priėmė Reglamentą (ES) 2016/44;

                     (2)

                     2020 m. vasario 25 d. Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliuciją 1970 (2011), atnaujino informaciją, susijusią su penkiais asmenimis, kuriems taikomos ribojamosios priemonės;

                     (3)

                     todėl Reglamento (ES) 2016/44 II priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2016/44 II priedas iš dalies keičiamas, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 5 d.

                  Tarybos vardu

                  Pirmininkas

               T. ĆORIĆ

            (1)  OL L 12, 2016 1 19, p. 1.

            PRIEDAS
            Reglamento (ES) 2016/44 II priedo 6, 9, 23, 25 ir 27 įrašai pakeičiami taip:

               „6.   Vardas, pavardė 1: ABU 2: ZAYD 3: UMAR 4: DORDA

                  Laipsnis: n. d. Pareigos: a) Išorės saugumo organizacijos direktorius, b) Išorės žvalgybos agentūros vadovas. Gim. data:1944 m. balandžio 4 d.Gim. vieta: Alrhaybat Dar žinomas kaip (pakankama tapatybei nustatyti): Dorda Abuzed OE. Dar žinomas kaip (gali būti nepakankama tapatybei nustatyti): n. d. Pilietybė: n. d. Paso Nr.: Libijos paso Nr. FK117RK0, išduotas 2018 m. lapkričio 25 d. Tripolyje (galioja iki: 2026 m. lapkričio 24 d.). Nacionalinis identifikavimo Nr.: n. d. Adresas: Libija (tikėtinas statusas / buvimo vieta: gyvena Egipte). Įtraukimo į sąrašą data:2011 m. vasario 26 d. (iš dalies pakeista 2014 m. birželio 27 d., 2016 m. balandžio 1 d., 2020 m. vasario 25 d.). Kita informacija: įtrauktas į sąrašą pagal Rezoliucijos 1970 15 punktą (draudimas keliauti). Įtrauktas į sąrašą 2011 m. kovo 17 d. pagal Rezoliucijos 1970 17 punktą (turto įšaldymas). Nuoroda į interneto svetainę, kurioje pateikiamas INTERPOLO – JT Saugumo Tarybos specialusis pranešimas: https://www.interpol.int/en/notice/search/un/5938451“

               „9.   Vardas, pavardė 1: AISHA 2: MUAMMAR MUHAMMED 3: ABU MINYAR 4: QADHAFI

                  Laipsnis: n. d. Pareigos: n. d. Gim. data:1978 m. sausio 1 d.Gim. vieta: Tripolis, Libija. Dar žinomas kaip (pakankama tapatybei nustatyti): Aisha Muhammed Abdul Salam (Libijos paso Nr.: 215215). Dar žinomas kaip (gali būti nepakankama tapatybei nustatyti): n. d. Pilietybė: n. d. Paso Nr.:
                  a) Omano paso Nr. 03824970, išduotas 2014 m. gegužės 4 d. Maskate (angl. Muscat), Omane (galioja iki: 2024 m. gegužės 3 d.), b) Libijos paso Nr. 428720, c) B/011641. Nacionalinis identifikavimo Nr.: 98606612 Adresas: Omano Sultonatas (tikėtinas statusas / buvimo vieta: Omano Sultonatas). Įtraukimo į sąrašą data:2011 m. vasario 26 d. (iš dalies pakeista 2016 m. lapkričio 11 d., 2014 m. rugsėjo 26 d., 2013 m. kovo 21 d., 2012 m. balandžio 2 d., 2020 m. vasario 25 d.). Kita informacija: Įtrauktas į sąrašą pagal Rezoliucijos 1970 15 ir 17 punktus (draudimas keliauti, turto įšaldymas). Nuoroda į interneto svetainę, kurioje pateikiamas INTERPOLO – JT Saugumo Tarybos specialusis pranešimas: https://www.interpol.int/en/notice/search/un/5525815“

               „23.   Vardas, pavardė 1: AHMAD 2: OUMAR 3: IMHAMAD 4: AL-FITOURI

                  Laipsnis: n. d. Pareigos: Anas al-Dabbashi nereguliariųjų karinių pajėgų vadas, tarpvalstybinio prekybos žmonėmis tinklo vadas. Gim. data:1988 m. gegužės 7 d.Gim. vieta: (galbūt Sabrata, šalia Talil). Dar žinomas kaip (pakankama tapatybei nustatyti): n. d. Dar žinomas kaip (gali būti nepakankama tapatybei nustatyti): a) Al-Dabachi, b) Al Ammu, c) Dėdė (angl. The Uncle), d) Al-Ahwal, e) Al Dabbashi. Pilietybė: Libijos. Paso Nr.: Libijos paso Nr. LY53FP76, išduotas 2015 m. rugsėjo 29 d. Tripolyje. Nacionalinis identifikavimo Nr.: 119880387067. Adresas: a) Garabulli, Libija, b) Zawiya, Libija, c) Dbabsha-Sabratah. Įtraukimo į sąrašą data:2018 m. birželio 7 d. (iš dalies pakeista 2018 m. rugsėjo 17 d., 2020 m. vasario 25 d.) Kita informacija: Įtrauktas į sąrašą pagal Rezoliucijos 1970 15 ir 17 punktus (draudimas keliauti, turto įšaldymas).
               Įtrauktas į sąrašą pagal Rezoliucijos 1970 (2011) 22 punkto a papunktį; Rezoliucijos 2174 (2014) 4 punkto a papunktį; Rezoliucijos 2213 (2015) 11 punkto a papunktį. Nuoroda į interneto svetainę, kurioje pateikiamas INTERPOLO – JT Saugumo Tarybos specialusis pranešimas: https://www.interpol.int/en/notice/search/un/
               Papildoma informacija
               Ahmad Imhamad yra Anas al-Dabbashi nereguliariųjų karinių pajėgų, anksčiau veikusių pakrantės regione tarp Sabratos ir Melitos, vadas. A. Imhamad gerai žinomas kaip vadovaujantis neteisėtai veiklai, susijusiai su prekyba migrantais. A. al-Dabbashi klanas ir nereguliariosios karinės pajėgos taip pat palaiko ryšius su teroristinėmis ir smurtinių ekstremistų grupėmis. A. Imhamad dabar veikia Zavijos apylinkėse, kur persikėlė po to, kai 2017 m. spalio mėn. pakrantės regione įvyko smurtiniai susirėmimai su kitomis nereguliariosiomis karinėmis pajėgomis ir konkuruojančiomis neteisėtai migrantus gabenančiomis organizacijomis, pasibaigę virš 30 asmenų, be kita ko, civilių, mirtimi. Reaguodamas į išstūmimą iš šio regiono, 2017 m. gruodžio 4 d. Ahmad Imhamad viešai prisiekė susigrąžinti Sabratą ginklu ir jėga. Yra daug įrodymų, kad A. Imhamad nereguliariosios karinės pajėgos tiesiogiai dalyvavo prekybos migrantais ir neteisėto migrantų gabenimo veikloje ir kad jos kontroliuoja migrantų išvykimo vietas, stovyklas, prieglobsčio vietas ir laivus. Yra informacijos, pagrindžiančios išvadą, kad A. Imhamad sudarė migrantams (be kita ko, nepilnamečiams) žiaurias sąlygas ir kartais sukeldavo mirtiną pavojų sausumoje ir jūroje. Po smurtinių susirėmimų tarp A. Imhamad nereguliariųjų karinių pajėgų ir kitų nereguliariųjų karinių pajėgų Sabratoje, buvo rasta tūkstančiai migrantų (daugelis sunkios būklės); dauguma buvo laikomi Martyrs Anas al-Dabbashi brigados ir al-Ghul nereguliariųjų karinių pajėgų centruose. A. al-Dabbashi klanas ir susijusios Anas al-Dabbashi nereguliariosios karinės pajėgos ilgą laiką palaiko ryšius su grupuote „Islamo valstybė“ (ISIS) ir su ja susijusiomis grupuotėmis.
               Jų gretose buvo keletas ISIS kovotojų, įskaitant Abdallah al-Dabbashi, ISIS „kalifą“ Sabratoje. A. Imhamad taip pat įtariamas dalyvavęs organizuojant Sami Khalifa al-Gharabli, kurį 2017 m. liepos mėn. Sabratos savivaldybės taryba paskyrė kovoti su neteisėto migrantų gabenimo operacijomis, nužudymą. A. Imhamad savo veikla labai prisideda prie to, kad Vakarų Libijoje daugėja smurto ir didėja nesaugumas, ir kelia grėsmę taikai bei stabilumui Libijoje ir kaimyninėse šalyse.“

               „25.   Vardas, pavardė 1: MOHAMMED 2: AL AMIN 3: AL-ARABI 4: KASHLAF

                  Laipsnis: n. d. Pareigos: Shuhada al-Nasr brigados vadas, Zavijos naftos perdirbimo gamyklos apsaugos tarnybos vadovas. Gim. data:1985 m. gruodžio 2 d.Gim. vieta: Zavija, Libija. Dar žinomas kaip (pakankama tapatybei nustatyti): n. d. Dar žinomas kaip (gali būti nepakankama tapatybei nustatyti): a) Kashlaf, b) Koshlaf, c) Keslaf, d) al-Qasab. Pilietybė: Libijos. Paso Nr.: C17HLRL3, išduotas 2015 m. gruodžio 30 d. Zavijoje. Nacionalinis identifikavimo Nr.: n. d. Adresas: Zavija, Libija. Įtraukimo į sąrašą data:2018 m. birželio 7 d. (iš dalies pakeista 2018 m. rugsėjo 17 d., 2020 m. vasario 25 d.). Kita informacija: Įtrauktas į sąrašą pagal Rezoliucijos 1970 15 ir 17 punktus (draudimas keliauti, turto įšaldymas).
               Įtrauktas į sąrašą pagal Rezoliucijos 1970 (2011) 22 punkto a papunktį; Rezoliucijos 2174 (2014) 4 punkto a papunktį; Rezoliucijos 2213 (2015) 11 punkto a papunktį.
               Papildoma informacija
               Mohammed al-Hadi yra Shuhada al Nasr brigados Zavijoje, Vakarų Libija, vadas. Jo nereguliariosios karinės pajėgos kontroliuoja Zavijos naftos perdirbimo gamyklą, vieną iš neteisėto migrantų gabenimo operacijų centrų. M. al-Hadi taip pat kontroliuoja sulaikymo centrus, įskaitant Nasr sulaikymo centrą – oficialiai kontroliuojamą Kovos su netesėta migracijos centro (DCIM). Kaip užfiksuota įvairiuose šaltiniuose, M. al-Hadi tinklas yra vienas labiausiai dominuojančių tinklų neteisėto migrantų gabenimo ir migrantų išnaudojimo srityje Libijoje. M. al-Hadi turi plačius ryšius su Zavijos pakrančių apsaugos pajėgų vietos padalinio vadovu al-Rahman al-Milad, kurio padalinys sulaiko laivus su migrantais, dažnai – konkuruojančių neteisėto migrantų gabenimo tinklų. Tada migrantai gabenami į sulaikymo centrus kontroliuojant Al Nasr nereguliariosioms karinėms pajėgoms, kuriuose jie, turimomis žiniomis, laikomi kritinėmis sąlygomis. Ekspertų grupė Libijos klausimais surinko įrodymus apie migrantus, kurie dažnai buvo mušami, o kiti, ypač moterys iš Užsachario šalių ir Maroko, buvo parduodami vietos prekyvietėje kaip „sekso vergai“. Ši ekspertų grupė taip pat nustatė, kad M. al-Hadi bendradarbiauja su kitomis ginkluotomis grupuotėmis ir dalyvavo pasikartojančiuose smurtiniuose susirėmimuose 2016 ir 2017 m.“

               „27.   Vardas, pavardė 1: IBRAHIM 2: SAEED 3: SALIM 4: JADHRAN

                  Laipsnis: n. d. Pareigos: nereguliariųjų karinių pajėgų vadas. Gim. data:1982 m. spalio 29 d.Gim. vieta: n. d. Dar žinomas kaip (pakankama tapatybei nustatyti): Ibrahim Saeed Salem Awad Aissa Hamed Dawoud Al Jadhran. Dar žinomas kaip (gali būti nepakankama tapatybei nustatyti): n. d. Pilietybė: Libijos. Paso Nr.: S/263963, išduotas 2012 m. lapkričio 8 d.Nacionalinis identifikavimo Nr.:
                  a) 119820043341, b) asmens kodas: 137803. Adresas: n. d. Įtraukimo į sąrašą data:2018 m. rugsėjo 11 d. (iš dalies pakeista 2020 m. vasario 25 d.). Kita informacija: mamos vardas yra Salma Abdula Younis. Įtrauktas į sąrašą pagal Rezoliucijos 1970 15 ir 17 punktus (draudimas keliauti, turto įšaldymas). Nuoroda į interneto svetainę, kurioje pateikiamas Interpolo ir JT Saugumo Tarybos specialusis pranešimas: www.interpol.int/en/notice/search/un/xxxx.
               Į sąrašą įtrauktas pagal Rezoliucijos 2213 (2015) 11 punkto b, c ir d papunkčius; Rezoliucijos 2362 (2017) 11 punktą.
               Papildoma informacija

                           —

                           Libijos generalinė prokuratūra išdavė arešto orderį dėl šio asmens, kaltindama jį įvykdžius kelis nusikaltimus.

                           —

                           Šis asmuo vykdė ginkluotus veiksmus ir išpuolius, nukreiptus prieš „naftos pusmėnulio“ regione esančius naftos gavybos įrenginius, nulėmusius šio regiono griūtį; naujausias toks išpuolis buvo įvykdytas 2018 m. birželio 14 d.

                           —

                           Dėl išpuolių „naftos pusmėnulio“ regione nukentėjo daug šio regiono gyventojų ir jie sukėlė pavojų civilių gyventojų gyvybei.

                           —

                           Dėl šių išpuolių periodiškai sustodavo Libijos naftos eksportas 2013–2018 m. laikotarpiu ir Libijos ekonomika taip patyrė itin didelių nuostolių.

                           —

                           Šis asmuo bandė neteisėtai eksportuoti naftą.

                           —

                           Jis verbuoja užsienio kovotojus savo pakartotiniams išpuoliams, nukreiptiems prieš „naftos pusmėnulio“ regioną.

                           —

                           Šis asmuo savo veiksmais kenkia Libijos stabilumui ir kliudo Libijos partijų pastangoms išspręsti politinę krizę bei įgyvendinti Jungtinių Tautų veiksmų planą.“


title: Komisijos įgyvendinimo reglamentas (ES) 2020/382 2020 m. kovo 2 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas„Bergamote(s) de Nancy“ (SGN)

text:
9.3.2020

                  LT

                  Europos Sąjungos oficialusis leidinys

                  L 72/1

         KOMISIJOS ĮGYVENDINIMO REGLAMENTAS (ES) 2020/382
         2020 m. kovo 2 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas„Bergamote(s) de Nancy“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos geografinės nuorodos „Bergamote(s) de Nancy“, kuri įregistruota Komisijos reglamentu (EB) Nr. 1107/96 (2), specifikacijos pakeitimo paraišką. Šiuo pakeitimu pavadinimas „Bergamote(s) de Nancy“ keičiamas į „Bergamote de Nancy“/„Bergamotes de Nancy“;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Bergamote(s) de Nancy“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 2 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  1996 m. birželio 12 d. Komisijos reglamentas (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Reglamento (EEB) Nr. 2081/92 17 straipsnyje nustatyta tvarka (OL L 148, 1996 6 21, p. 1).

            (3)  OL C 361, 2019 10 25, p. 11.


title: Komisijos įgyvendinimo reglamentas (ES) 2020/383 2020 m. kovo 6 d. kuriuo nustatomi nuo 2020 m. kovo 9 d. taikytini tam tikrų lukštentų ryžių importo muitai

text:
9.3.2020

                  LT

                  Europos Sąjungos oficialusis leidinys

                  L 72/3

         KOMISIJOS ĮGYVENDINIMO REGLAMENTAS (ES) 2020/383
         2020 m. kovo 6 d.
         kuriuo nustatomi nuo 2020 m. kovo 9 d. taikytini tam tikrų lukštentų ryžių importo muitai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 183 straipsnio pirmos pastraipos a punktą,
         kadangi:

                     (1)

                     Tarybos sprendimu 2005/476/EB (2) patvirtintu Europos bendrijos ir Jungtinių Amerikos Valstijų susitarimu pasikeičiant laiškais dėl lukštentiems ryžiams taikomų muitų apskaičiavimo metodo buvo nustatytas lukštentų ryžių importo muitų apskaičiavimo metodas;

                     (2)

                     remdamasi kompetentingų valdžios institucijų pateikta informacija Komisija nustatė, kad laikotarpiu nuo 2019 m. rugsėjo 1 d. iki 2020 m. vasario 29 d. buvo išduotos licencijos importuoti 235 233 tonų lukštentų ryžių (KN kodas 1006 20), išskyrus Basmati ryžius. Todėl reikėtų keisti Komisijos įgyvendinimo reglamente (ES) 2019/371 (3) nustatytą lukštentų ryžių (KN kodas 1006 20), išskyrus Basmati ryžius, importo muitą;

                     (3)

                     todėl Įgyvendinimo reglamentas (ES) 2019/371 turėtų būti panaikintas;

                     (4)

                     taikytinas muitas turi būti nustatytas per dešimt dienų nuo nurodyto laikotarpio pabaigos. Todėl reikėtų, kad šis reglamentas įsigaliotų nedelsiant,

               PRIĖMĖ ŠĮ REGLAMENTĄ:

            1 straipsnis
            Lukštentų ryžių (KN kodas 1006 20), išskyrus Basmati ryžius, importo muitas –42,50 EUR už toną.

            2 straipsnis
            Įgyvendinimo reglamentas (ES) 2019/371 panaikinamas.

            3 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 6 d.

                  Komisijos vardu

                  Pirmininkės pavedimu

               María Ángeles BENÍTEZ SALAS

                  laikinai einanti Žemės ūkio ir kaimo plėtros

                  generalinio direktorato generalinio direktoriaus pareigas

            (1)  OL L 347, 2013 12 20, p. 671.

            (2)  2005 m. birželio 21 d. Tarybos sprendimas 2005/476/EB dėl Europos bendrijos ir Jungtinių Amerikos Valstijų susitarimo pasikeičiant laiškais dėl lukštentiems ryžiams taikomų muitų apskaičiavimo metodo sudarymo, iš dalies keičiantis Sprendimus 2004/617/EB, 2004/618/EB ir 2004/619/EB, (OL L 170, 2005 7 1, p. 67).

            (3)  2019 m. kovo 7 d. Komisijos įgyvendinimo reglamentas (ES) 2019/371, kuriuo nustatomi nuo 2019 m. kovo 8 d. taikytini tam tikrų lukštentų ryžių importo muitai (OL L 68, 2019 3 8, p. 3).


title: Komisijos įgyvendinimo reglamentas (ES) 2020/386 2020 m. kovo 9 d. kuriuo iš dalies keičiamas Sprendimo 2007/777/EB II priede pateikiamas trečiųjų šalių ir jų dalių, iš kurių leidžiama įvežti į Sąjungą mėsos gaminius ir apdorotus skrandžius, pūsles ir žarnas, sąrašas ir iš dalies keičiamas Reglamento (ES) Nr. 206/2010 II priede pateikiamas trečiųjų šalių, teritorijų ar jų dalių, iš kurių leidžiama įvežti į Sąjungą šviežią mėsą, sąrašas (Tekstas svarbus EEE)

text:
10.3.2020

                  LT

                  Europos Sąjungos oficialusis leidinys

                  L 73/1

         KOMISIJOS ĮGYVENDINIMO REGLAMENTAS (ES) 2020/386
         2020 m. kovo 9 d.
         kuriuo iš dalies keičiamas Sprendimo 2007/777/EB II priede pateikiamas trečiųjų šalių ir jų dalių, iš kurių leidžiama įvežti į Sąjungą mėsos gaminius ir apdorotus skrandžius, pūsles ir žarnas, sąrašas ir iš dalies keičiamas Reglamento (ES) Nr. 206/2010 II priede pateikiamas trečiųjų šalių, teritorijų ar jų dalių, iš kurių leidžiama įvežti į Sąjungą šviežią mėsą, sąrašas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalies c punktą,
         atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 11 straipsnio 1 dalį,
         kadangi:

                     (1)

                     Komisijos sprendime 2007/777/EB (3) nustatytos, inter alia, gyvūnų ir visuomenės sveikatos taisyklės importuojant į Sąjungą, taip pat vežant per Sąjungą tranzitu bei sandėliuojant Sąjungoje tam tikrų mėsos produktų ir apdorotų skrandžių, pūslių ir žarnų, apdorotų vienu iš būdų, nustatytų šio sprendimo II priedo 4 dalyje, siuntas (toliau – prekės). Be to, Sprendimo 2007/777/EB II priedo 3 dalyje pateiktas sąrašas trečiųjų šalių arba jų dalių, iš kurių leidžiama importuoti į Sąjungą išdžiovintą (džiovintą) mėsą ir pasterizuotus mėsos produktus, jeigu jie buvo apdoroti vienu iš to priedo 4 dalyje nurodytų būdų;

                     (2)

                     Komisijos reglamente (ES) Nr. 206/2010 (4) nustatyti, inter alia, veterinarijos sertifikatų reikalavimai, taikomi įvežant į Sąjungą kanopinių gyvūnų šviežios mėsos siuntas. To reglamento II priedo 1 dalyje pateiktas trečiųjų šalių, teritorijų arba jų dalių, iš kurių į Sąjungą galima importuoti tokias siuntas, sąrašas ir nustatytos specialiosios sąlygos, taikomos tokioms siuntoms iš tam tikrų trečiųjų šalių;

                     (3)

                     tam tikros Pietų Afrikos dalys yra nurodytos Sprendimo 2007/777/EB II priedo 1 ir 3 dalyse ir iš jų leidžiama importuoti į Sąjungą atitinkamai prekes ir išdžiovintą mėsą;

                     (4)

                     tam tikros Pietų Afrikos dalys taip pat yra nurodytos Reglamento (ES) Nr. 206/2010 II priedo 1 dalyje ir iš jų leidžiama importuoti į Sąjungą tam tikrų naminių ir laukinių kanopinių gyvūnų, išskyrus arklinių šeimos gyvūnus, šviežios mėsos siuntas. Tačiau nuo 2011 m. šių rūšių gyvūnų šviežios mėsos importas yra sustabdytas dėl snukio ir nagų ligos padėties toje zonoje;

                     (5)

                     Sprendimu 2007/777/EB ir Reglamentu (ES) Nr. 206/2010 pripažįstamas trečiųjų šalių suskirstymas į regionus. Šiuose dviejuose teisės aktuose pateikiamas Pietų Afrikos teritorijos dalies aprašymas, kuriam priskirtas kodas „ZA-1“, su Pietų Afrikos valdžios institucijų pakeitimais, padarytais po snukio ir nagų ligos protrūkio 2011 m., nebėra tikslus;

                     (6)

                     Komisijos sprendimo 2011/163/ES (5) priede pateiktas trečiųjų šalių, kurių likučių ir medžiagų, esančių žmonėms vartoti skirtuose gyvūnuose ir gyvūninės kilmės produktuose, stebėsenos planus patvirtino Komisija, sąrašas. Pagal tą sprendimą į Sąjungą iš Pietų Afrikos neleidžiama importuoti visų rūšių gyvūnų mėsos produktų, išskyrus laukinių medžiojamųjų gyvūnų mėsos produktus, nes Pietų Afrika neturi patvirtinto plano;

                     (7)

                     2017 m. vasario mėn. Komisija Pietų Afrikoje atliko auditą, siekdama įvertinti toje trečiojoje šalyje veikiančią gyvūnų sveikatos kontrolės sistemą, visų pirma susijusią su snukio ir nagų ligos kontrole (toliau – 2017 m. Komisijos auditas). Komisija nustatė, kad nors prekių, kurios tikrintos per auditą, gamybos kontrolės sistema iš esmės galėtų suteikti pakankamas garantijas, kad tos prekės gaminamos laikantis atitinkamų Sąjungos reikalavimų, sistemos veiksmingumas nukenčia dėl pastebėtų jos įgyvendinimo problemų, visų pirma susijusių su oficialios kontrolės vykdymu ir darbo vietų užpildymo sunkumais. Be to, sertifikavimo taisyklėmis ir principais apskritai suteikiamos garantijos, lygiavertės Sąjungos teisėje nustatytoms garantijoms, tačiau pastebėti jų įgyvendinimo trūkumai mažina jų patikimumą ir silpnina garantijas dėl kai kurių pareiškimų importo į Sąjungą sertifikatuose;

                     (8)

                     kadangi pagal Sprendimą 2011/163/ES iš Pietų Afrikos neleidžiama importuoti kanopinių gyvūnų šviežios mėsos ir mėsos produktų, taip pat atsižvelgiant į 2017 m. Komisijos audito išvadas, visų pirma į nepakankamas oficialios snukio ir nagų ligos kontrolės garantijas, ir siekiant išlaikyti Sąjungos teisės aktų aiškumą ir nuoseklumą, įrašas „ZA-1“, kuriuo aprašoma Pietų Afrikos teritorijos dalis, turėtų būti išbrauktas iš Pietų Afrikos įrašo Sprendimo 2007/777/EB II priedo 1 ir 3 dalyse ir iš Reglamento (ES) Nr. 206/2010 II priedo 1 dalyje pateikiamo trečiųjų šalių, iš kurių leidžiama importuoti šviežią kanopinių gyvūnų mėsą, sąrašo;

                     (9)

                     2018 m. birželio mėn., padedant Jungtinėms Tautoms (JT), Atėnai ir Skopjė pasiekė dvišalį susitarimą („Prespos susitarimas“) pakeisti JT laikiną nuorodą, taikytą buvusiai Jugoslavijos Respublikai Makedonijai. Šį susitarimą jau ratifikavo abi šalys, o Šiaurės Makedonijos Respublika oficialiai pranešė ES apie jo įsigaliojimą;

                     (10)

                     todėl Sprendimo 2007/777/EB II priedas ir Reglamento (ES) Nr. 206/2010 II priedas turėtų būti atitinkamai iš dalies pakeisti;

                     (11)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Sprendimo 2007/777/EB II priedas iš dalies keičiamas pagal šio reglamento I priedą.

            2 straipsnis
            Reglamento (ES) Nr. 206/2010 II priedas iš dalies keičiamas pagal šio reglamento II priedą.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 9 d.

                  Komisijos vardu

                  Pirmininkė

               Ursula VON DER LEYEN

            (1)  OL L 18, 2003 1 23, p. 11.

            (2)  OL L 139, 2004 4 30, p. 206.

            (3)  2007 m. lapkričio 29 d. Komisijos sprendimas 2007/777/EB, nustatantis gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinantis Sprendimą 2005/432/EB (OL L 312, 2007 11 30, p. 49).

            (4)  2010 m. kovo 12 d. Komisijos reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai (OL L 73, 2010 3 20, p. 1).

            (5)  2011 m. kovo 16 d. Komisijos sprendimas 2011/163/ES dėl trečiųjų šalių pagal Tarybos direktyvos 96/23/EB 29 straipsnį pateiktų planų patvirtinimo (OL L 70, 2011 3 17, p. 40).

            I PRIEDAS
            Sprendimo 2007/777/EB II priedas iš dalies keičiamas taip:

                        1)

                        1 dalyje iš Pietų Afrikos įrašo išbraukiama teritorijai ZA-1 skirta eilutė;

                        2)

                        2 dalis iš dalies keičiama taip:

                                    a)

                                    buvusiosios Jugoslavijos Respublikos Makedonijos įrašas pakeičiamas šiuo Šiaurės Makedonijos įrašu:

                                                „MK

                                                Šiaurės Makedonijos Respublika

                                                A

                                                A

                                                B

                                                A

                                                A

                                                XXX

                                                A

                                                B

                                                B

                                                XXX

                                                A

                                                XXX

                                                XXX“

                                    b)

                                    išnaša (**) dėl buvusiosios Jugoslavijos Respublikos Makedonijos išbraukiama;

                        3)

                        3 dalyje iš Pietų Afrikos įrašo išbraukiama teritorijai ZA-1 skirta eilutė.

            II PRIEDAS
            Reglamento (ES) Nr. 206/2010 II priedo 1 dalis iš dalies keičiama taip:

                        —

                        iš ZA įrašo išbraukiama teritorijai ZA-1 skirta eilutė.


title: Komisijos įgyvendinimo reglamentas (ES) 2020/387 2020 m. kovo 9 d. kuriuo dėl naudojimo teritorijos išplėtimo ir pereinamųjų etapų iš dalies keičiami reglamentai (ES) Nr. 321/2013, (ES) Nr. 1302/2014 ir (ES) 2016/919 (Tekstas svarbus EEE)

text:
10.3.2020

                  LT

                  Europos Sąjungos oficialusis leidinys

                  L 73/6

         KOMISIJOS ĮGYVENDINIMO REGLAMENTAS (ES) 2020/387
         2020 m. kovo 9 d.
         kuriuo dėl naudojimo teritorijos išplėtimo ir pereinamųjų etapų iš dalies keičiami reglamentai (ES) Nr. 321/2013, (ES) Nr. 1302/2014 ir (ES) 2016/919
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. gegužės 11 d. Europos Parlamento ir Tarybos direktyvą (ES) 2016/797 dėl geležinkelių sistemos sąveikos Europos Sąjungoje (1), ypač į jos 5 straipsnio 11 dalį,
         kadangi:

                     (1)

                     pagal Direktyvos (ES) 2016/797 54 straipsnio 2 ir 3 dalis, kad transporto priemones, kurių leidimas pradėti eksploatuoti išduotas anksčiau nei 2016 m. birželio 15 d., būtų galima naudoti viename ar daugiau tinklų, kuriems pradinis transporto priemonės leidimas netaikomas, būtina gauti naują leidimą pateikti rinkai pagal tos direktyvos 21 straipsnį. Taigi reikalaujama, kad tokios transporto priemonės atitiktų galiojančias technines sąveikos specifikacijas (TSS) arba kad pagal tos direktyvos 7 straipsnio 1 dalį tų TSS būtų leista joms netaikyti. Kartu vienas iš Direktyvos (ES) 2016/797 tikslų yra leidimų išdavimo procedūrų supaprastinimas ir suderinimas Sąjungos lygmeniu, kad būtų sudarytos sąlygos laisvam transporto priemonių judėjimui. Tuo tikslu Komisijos reglamento (ES) Nr. 321/2013 (2) priedo 7.6.1 punkte ir Komisijos reglamento (ES) Nr. 1302/2014 (3) priedo 7.5.2.3 punkte raginama parengti lankstumo nuostatas, susijusias su TSS reikalavimų laikymusi. Tomis nuostatomis turėtų būti nustatyta, koks lankstumo lygis galėtų būti leidžiamas, kai išplečiama transporto priemonių, kurių leidimas pradėti eksploatuoti išduotas iki 2016 m. birželio 15 d., naudojimo teritorija, kartu užtikrinant atitiktį esminiams reikalavimams, išlaikant tinkamą saugos lygį ir, kai praktiškai įmanoma, jį pagerinant. Todėl tie reglamentai turėtų būti atitinkamai iš dalies pakeisti. Nuostata, susijusi su naudojimo teritorijos išplėtimu, apima ir tuos atvejus, kai transporto priemones reikia modifikuoti, kad būtų užtikrintas techninis suderinamumas su nauju tinklu (-ais); tokiu atveju nepakeistos transporto priemonės dalys išlieka patvirtintos pagal pirmesnį leidimą. Pirmesniojo leidimo draudimai ir apribojimai galioja ir toliau. Dėl tų pačių priežasčių toks išaiškinimas turėtų būti pateiktas ir Komisijos reglamente (ES) 2016/919 (4);

                     (2)

                     pereinamojo laikotarpio nuostatas, išdėstytas Reglamento (ES) Nr. 1302/2014 priedo 7.1.1.2–7.1.1.8 punktuose ir 7.1.3.1 punkte, geležinkelių sektoriaus notifikuotosios įstaigos ir leidimus išduodančios institucijos taiko nevienodai. Geležinkelių sektoriuje nevienodai taikomas ir EB tipo arba projekto tyrimo sertifikatų galiojimo laikotarpis, kai daromi esamo riedmenų tipo pakeitimai, kaip nustatyta Reglamento (ES) Nr. 321/2013 priedo 7.2.2.2 punkte ir Reglamento (ES) Nr. 1302/2014 priedo 7.1.2.2 punkte. Be to, siekiant sumažinti geležinkelių sąnaudas ir užtikrinti jų sąveikumą ir konkurencingumą, būtinas tolesnis derinimas mažinant nukrypimus nuo tikslinės sistemos. Todėl pirmiau išvardytas nuostatas reikėtų iš dalies pakeisti, kad būtų išvengta skirtingo tų pereinamojo laikotarpio nuostatų taikymo ir sertifikatų galiojimo laikotarpio skirtumų, o ateityje nustatant pereinamuosius laikotarpius daugiausia dėmesio turėtų būti skiriama specialiesiems reikalavimams, turintiems didelį poveikį įgyvendinamiems projektams, o ne numatomos bendrosios išimtys; taip būtų laiku sumažinti nukrypimai nuo tikslinės sistemos ir kartu sektoriui užtikrintas būtinas nuspėjamumas ir teisinis tikrumas. Tai reikėtų pasiekti rengiant TSS persvarstymo dokumentų, susijusių su skaitmeniniais geležinkeliais ir ekologišku krovinių vežimu, rinkinį (2022 m. peržiūra), dėl kurio Komisija 2020 m. sausio 24 d. jau išsiuntė prašymą Europos Sąjungos geležinkelių agentūrai;

                     (3)

                     be to, valstybės narės ir sektoriaus atstovai nurodė, kad kai kuriuose iš tų reglamentų yra tam tikrų techninių ir redakcinio pobūdžio klaidų, o Slovakijos Respublika nurodė, kad Komisijos reglamento (ES) Nr. 321/2013 (Vagonų TSS) priedo 7.3.2.1 punkte nustatytas bendrasis specifinis atvejis turėtų būti taikomas ir jos 1 520 mm vėžės tinklui. Šios klaidos turėtų būti ištaisytos;

                     (4)

                     pagal Sprendimą (ES) 2017/1474 TSS turėtų būti nurodyta, ar reikia iš naujo notifikuoti atitikties vertinimo įstaigas, kurios buvo notifikuotos remiantis ankstesne TSS redakcija, ir ar turėtų būti taikomas supaprastintas notifikavimo procesas. Šiuo reglamentu pakeitimų padaryta nedaug, ir neturėtų reikėti iš naujo notifikuoti atitikties vertinimo įstaigų, kurios buvo notifikuotos remiantis ankstesne TSS redakcija;

                     (5)

                     šiuo reglamentu iš dalies keičiamos TSS, siekiant užtikrinti dar didesnį Sąjungos geležinkelių sistemos sąveikumą, gerinti ir plėtoti tarptautinį geležinkelių transportą, prisidėti prie laipsniško vidaus rinkos kūrimo ir papildyti TSS, kad jos apimtų esminius reikalavimus. Jis užtikrina galimybę pasiekti tikslus ir įvykdyti Europos Parlamento ir Tarybos direktyvos 2008/57/EB (5) ir Direktyvos (ES) 2016/797 esminius reikalavimus. Todėl šis reglamentas turėtų būti tiesiogiai taikomas visose valstybėse narėse, įskaitant valstybes nares, kurios Agentūrai ir Komisijai pagal Direktyvos (ES) 2016/797 57 straipsnio 2 dalį pranešė, kad pratęsė perkėlimo į nacionalinę teisę laikotarpį, taigi ir toliau taiko Direktyvą 2008/57/EB, bet ne ilgiau kaip iki 2020 m. birželio 15 d. Notifikuotosios įstaigos, vykdančios savo užduotis pagal Direktyvą 2008/57/EB valstybėse narėse, kurios pratęsė perkėlimo į nacionalinę teisę laikotarpį, turėtų turėti galimybę išduoti EB sertifikatą pagal šį reglamentą, kol valstybėje narėje, kurioje jos įsisteigusios, taikoma Direktyva 2008/57/EB;

                     (6)

                     šiame reglamente nustatytos priemonės atitinka Direktyvos (ES) 2016/797 51 straipsnio 1 dalyje nurodyto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Vagonų TSS pakeitimai
            Reglamentas (ES) Nr. 321/2013 iš dalies keičiamas taip:

                        1)

                        3 straipsnis papildomas d punktu:

                                    „d)

                                    kai pagal Direktyvos (ES) 2016/797 54 straipsnio 3 dalį išplečiama naudojimo teritorija, taikomos šio reglamento priedo 7.2.2.4 punkto nuostatos;“;

                        2)

                        priedas iš dalies keičiamas pagal šio reglamento I priedą.

            2 straipsnis
            Lokomotyvų ir keleivinių riedmenų TSS pakeitimai
            Reglamentas (ES) Nr. 1302/2014 iš dalies keičiamas taip:

                        1)

                        3 straipsnio 2 dalis keičiama taip:

                           „2.   TSS netaikoma esamiems Sąjungos geležinkelių sistemos riedmenims, kurie 2015 m. sausio 1 d. jau buvo naudojami kurios nors valstybės narės tinkle ar jo dalyje, išskyrus atvejus, kai

                                       a)

                                       jie atnaujinami arba modernizuojami pagal šio reglamento priedo 7.1.2 skirsnį arba

                                       b)

                                       pagal Direktyvos (ES) 2016/797 54 straipsnio 3 dalį išplečiama naudojimo teritorija – šiuo atveju taikomos šio reglamento priedo 7.1.4 skirsnio nuostatos.“;

                        2)

                        11 straipsnio 1 dalies antros pastraipos įvadinis sakinys pakeičiamas taip:
                        „Tačiau, nedarant poveikio priedo 7.1.1.4–7.1.1.8 punktų taikymui, jie ir toliau taikomi:“;

                        3)

                        priedas iš dalies keičiamas pagal šio reglamento II priedą.

            3 straipsnis
            Kontrolės, valdymo ir signalizacijos TSS pakeitimai
            Reglamentas (ES) 2016/919 iš dalies keičiamas taip:

                        1)

                        2 straipsnio 2 dalis keičiama taip:

                           „2.   Ši techninė sąveikos specifikacija netaikoma esamiems geležinkelių sistemos kelio kontrolės, valdymo ir signalizacijos, taip pat riedmens kontrolės, valdymo ir signalizacijos posistemiams, kurie šio reglamento įsigaliojimo dieną jau yra naudojami visame kurios nors valstybės narės geležinkelio tinkle arba jo dalyje, išskyrus atvejus, kai

                                       a)

                                       posistemis atnaujinamas arba modernizuojamas pagal šio reglamento priedo 7 skirsnį arba

                                       b)

                                       pagal Direktyvos (ES) 2016/797 54 straipsnio 3 dalį išplečiama naudojimo teritorija – šiuo atveju taikomos šio reglamento priedo 7.4.2.4 punkto nuostatos.“;

                        2)

                        priedas iš dalies keičiamas pagal šio reglamento III priedą.

            4 straipsnis
            Atitikties vertinimo įstaigos

               1.   Atitikties vertinimo įstaigų notifikacija pagal reglamentus (ES) Nr. 321/2013, (ES) Nr. 1302/2014 ir (ES) 2016/919, toliau galioja remiantis tais reglamentais su pakeitimais, padarytais šiuo reglamentu.

               2.   Atitikties vertinimo įstaigos, notifikuotos pagal Direktyvą 2008/57/EB, gali pagal šį reglamentą išduoti sąveikos sudedamųjų dalių EB patikros sertifikatą ir EB atitikties arba tinkamumo naudoti sertifikatą, kol valstybėje narėje, kurioje jos įsisteigusios, pagal Direktyvos (ES) 2016/797 57 straipsnio 2 dalį taikoma Direktyva 2008/57/EB, bet ne ilgiau kaip iki 2020 m. birželio 15 d.

            5 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 9 d.

                  Komisijos vardu

                  Pirmininkė

               Ursula VON DER LEYEN

            (1)  OL L 138, 2016 5 26, p. 44.

            (2)  2013 m. kovo 13 d. Komisijos reglamentas (ES) Nr. 321/2013 dėl Europos Sąjungos geležinkelių sistemos posistemio „Riedmenys. Prekiniai vagonai“ techninės sąveikos specifikacijos, kuriuo panaikinamas Sprendimas 2006/861/EB (OL L 104, 2013 4 12, p. 1).

            (3)  2014 m. lapkričio 18 d. Komisijos reglamentas (ES) Nr. 1302/2014 dėl Europos Sąjungos geležinkelių sistemos posistemio „Lokomotyvai ir keleiviniai riedmenys“ techninės sąveikos specifikacijos (OL L 356, 2014 12 12, p. 228).

            (4)  2016 m. gegužės 27 d. Komisijos reglamentas (ES) 2016/919 dėl geležinkelių sistemos Europos Sąjungoje kontrolės, valdymo ir signalizacijos posistemių techninės sąveikos specifikacijos (OL L 158, 2016 6 15, p. 1).

            (5)  2008 m. birželio 17 d. Europos Parlamento ir Tarybos direktyva 2008/57/EB dėl geležinkelių sistemos sąveikos Bendrijoje (OL L 191, 2008 7 18, p. 1).

            I PRIEDAS
            Reglamento (ES) Nr. 321/2013 priedas iš dalies keičiamas taip:

                        (1)

                        įrašoma 4.2.2.2 punkto antraštė „Riedmenų vieneto atsparumas“;

                        (2)

                        6.1.2.2 punkte tarp pirmos ir antros pastraipų įterpiama ši pastraipa:
                        „Atitiktį leidžiama įrodyti alternatyviu būdu pagal 6.1.2.4a punktą.“;

                        (3)

                        6.1.2.3 punkte prieš b papunktį pridedama ši pastraipa:
                        „Atitiktį leidžiama įrodyti alternatyviu būdu pagal 6.1.2.4a punktą.“;

                        (4)

                        6.1.2.4 punkto pabaigoje pridedama ši pastraipa:
                        „Atitiktį leidžiama įrodyti alternatyviu būdu pagal 6.1.2.4a punktą.“;

                        (5)

                        tarp 6.1.2.4 ir 6.1.2.5 punktų įterpiamas 6.1.2.4a punktas:
                        „Jei siūlomam techniniams sprendimui 6.1.2.2, 6.1.2.3 ir 6.1.2.4 punktuose nurodyti EN standartai netaikomi, aširačių komplekto mechaninių savybių, ratų mechaninių savybių, taip pat ašies mechaninio atsparumo ir nuovargio savybių atitiktį galima įrodyti pagal kitus standartus; tuo atveju notifikuotoji įstaiga patikrina, ar alternatyvūs standartai sudaro dalį techniškai suderintų aširačių projektavimo, konstravimo ir bandymo standartų rinkinio, kuriame nustatyti konkretūs aširačiams, ratams ir ašims taikomi reikalavimai, kurie apima:

                                    —

                                    aširačio surinkimą,

                                    —

                                    mechaninį atsparumą,

                                    —

                                    nuovargio savybes,

                                    —

                                    leidžiamo įtempio ribas,

                                    —

                                    termomechanines savybes.

                              Pateikiant pirmiau reikalaujamus įrodymus galima remtis tik viešai prieinamais standartais. Notifikuotosios įstaigos atliekama patikra turi užtikrinti alternatyvių standartų, pareiškėjo padarytų prielaidų, numatomo techninio sprendimo ir numatomos naudojimo teritorijos suderinamumą.“;

                        (6)

                        7.2.2.2 punkte trys pastraipos iškart po 11a lentelės pakeičiamos taip:
                        „Pakeitimą valdančio subjekto pasirinkta notifikuotoji įstaiga EB tipo arba projekto tyrimo sertifikatą gali išduoti remdamasi:

                                    —

                                    pradiniu nepakeistų konstrukcijos dalių arba pakeistų, bet neturinčių poveikio posistemio atitikčiai konstrukcijos dalių EB tipo arba projekto tyrimo sertifikatu, jeigu tas sertifikatas dar galioja (B etapo dešimties metų laikotarpiu),

                                    —

                                    papildomu pakeistų konstrukcijos dalių, kurios turi poveikį posistemio atitikčiai tuo metu galiojančiai naujausiai šios TSS versijai, EB tipo arba projekto tyrimo sertifikatu (kuriuo iš dalies keičiamas pradinis sertifikatas).

                              pakeisto tipo, tipo varianto arba tipo versijos EB tipo arba projekto tyrimo sertifikato galiojimo laikotarpis yra ne ilgesnis kaip 10 metų nuo išdavimo datos, neviršijant 14 metų laikotarpio po to, kai pareiškėjas paskyrė notifikuotąją įstaigą pradiniam riedmenų tipui (pradinio EB tipo arba projekto tyrimo sertifikato A etapo pradžios).“;

                        (7)

                        7.2.2.2 punkte 11a lentelės eilutė „4.2.4.3.2.1 Darbinis stabdys“ pakeičiama taip:

                                    „4.2.4.3.2.1 Darbinis stabdys

                                    Stabdymo kelias

                                    Stabdymo kelio pokytis daugiau nei ± 10 %

                                       Pastaba. Taip pat galima naudoti tokius dydžius, kaip stabdymo svorio procentinė dalis (dar vadinama „lambda“ arba „stabdymo masės procentine dalimi“) ar stabdymo masė; šiuos dydžius galima nustatyti (tiesiogiai arba remiantis stabdymo keliu) atliekant lėtėjimo funkcijomis pagrįstus skaičiavimus.
                                    Leidžiamas pokytis yra toks pats (± 10 %)

                                    Netaik.

                                    Didžiausias lėtėjimas esant apkrovos sąlygai „projektinė masė esant įprastai naudingajai apkrovai ir didžiausiam projektiniam greičiui“

                                    Didžiausio vidutinio lėtėjimo stabdant pokytis daugiau nei ± 10 %

                                    Netaik.“

                        (8)

                        7.2.2.3 punkto pirma pastraipa pakeičiama taip:
                        „Toliau pateikiamos taisyklės kartu su 7.2.2.2 punktu taikomos esamiems riedmenų vienetams, kurių pirmasis leidimas eksploatuoti išduotas iki 2015 m. sausio 1 d., kai pakeitimo apimtis turi poveikį pagrindiniams parametrams, nenurodytiems EB deklaracijoje.“;

                        (9)

                        7.2.2.3 punkto trečia pastraipa pakeičiama taip:
                        „Specialioji taisyklė, nustatyta pirmesnėje pastraipoje, netaikoma pakeitimams, kurie turi poveikį pagrindiniams parametrams ir klasifikuojami pagal 21 straipsnio 12 dalies a punktą, kaip nustatyta 11b lentelėje. Darant tokius pakeitimus atitiktis TSS reikalavimams privaloma.“;

                        (10)

                        pridedamas 7.2.2.4 punktas:

                                    „7.2.2.4.

                                       Esamų riedmenų vienetų, kurių leidimas eksploatuoti išduotas pagal Direktyvą 2008/57/EB arba kurie pradėti eksploatuoti iki 2010 m. liepos 19 d., naudojimo teritorijos išplėtimo taisyklės

                                                (1)

                                                Kai visiška atitiktis šiai TSS neužtikrinama, 2 punktas taikomas riedmenų vienetams, kurie prašant išplėsti naudojimo teritoriją pagal Direktyvos (ES) 2016/797 21 straipsnio 13 dalį atitinka šias sąlygas:

                                                            1.

                                                            juos buvo leista eksploatuoti pagal Direktyvą 2008/57/EB arba jie buvo pradėti eksploatuoti iki 2010 m. liepos 19 d.;

                                                            2.

                                                            jie, nurodant registracijos kodą 00 („galioja“), pagal Komisijos sprendimą 2007/756/EB (*1) yra užregistruoti nacionaliniame riedmenų registre arba pagal Komisijos įgyvendinimo sprendimą (ES) 2018/1614 (*2) – Europos transporto priemonių registre ir pagal Komisijos įgyvendinimo reglamentą (ES) 2019/779 (*3) išlaikomi saugios eksploatacinės būklės.

                                          Toliau pateikiamos nuostatos taikomos ir tada, kai kartu prašoma išplėsti naudojimo teritoriją ir išduoti naują leidimą, kaip nurodyta Reglamento (ES) 2018/545 14 straipsnio 3 dalies a punkte.

                                                (2)

                                                Leidimas naudoti 1 punkte nurodytus riedmenų vienetus išplėstoje teritorijoje grindžiamas galiojančiu leidimu, jei toks yra, riedmenų vieneto ir tinklo techniniu suderinamumu pagal Direktyvos (ES) 2016/797 21 straipsnio 3 dalies d punktą ir atitiktimi šios TSS 11a lentelės pagrindinėms konstrukcijos charakteristikoms, atsižvelgiant į visus draudimus ir apribojimus.

                                          Pareiškėjas pateikia EB patikros deklaraciją kartu su techninėmis bylomis, įrodančiomis kiekvieno šios TSS 11a lentelės 1 skiltyje nurodyto pagrindinio parametro atitiktį šioje TSS nustatytiems reikalavimams arba lygiaverčio poveikio nuostatoms vienu arba keliais šiais būdais:

                                                a)

                                                įrodoma atitiktis šios TSS reikalavimams, kaip nurodyta pirmiau;

                                                b)

                                                įrodoma atitiktis atitinkamiems reikalavimams, nustatytiems ankstesnėje TSS, kaip nurodyta pirmiau;

                                                c)

                                                įrodoma atitiktis alternatyvioms specifikacijoms, kurios, kaip pripažįstama, turi poveikį, lygiavertį atitinkamiems šioje TSS nustatytiems reikalavimams, kaip nurodyta pirmiau;

                                                d)

                                                pateikiamas įrodymas, kad techninio suderinamumo su išplėstos naudojimo teritorijos tinklu reikalavimai yra lygiaverčiai techninio suderinamumo su tinklu, kuriame jau leista naudoti riedmenų vienetą arba kuriame jis jau naudojamas, reikalavimams. Tokį įrodymą pateikia pareiškėjas ir jis gali būti grindžiamas geležinkelio infrastruktūros registre (RINF) pateikta informacija.

                                                            (3)

                                                            Šios TSS reikalavimams lygiavertį alternatyvių specifikacijų poveikį (2 punkto c papunktis) ir techninio suderinamumo su tinklu reikalavimų lygiavertiškumą (2 punkto d papunktis) pagrindžia ir dokumentais patvirtina pareiškėjas, taikydamas Reglamento (ES) Nr. 402/2013 I priede aprašytą pavojaus valdymo procesą. Pareiškėjas pateikia teigiamą vertinimo įstaigos įvertinimą (pavojaus vertinimą pagal bendrąjį saugos būdą).

                                                            (4)

                                                            Be 2 punkte nurodytų reikalavimų, pareiškėjas prireikus pateikia EB patikros deklaraciją kartu su techninėmis bylomis, įrodančiomis, kad:

                                                                        a)

                                                                        užtikrinama atitiktis su bet kuria išplėstos naudojimo teritorijos dalimi susijusiems specifiniams atvejams, išvardytiems šioje TSS, Triukšmo TSS (Reglamente (ES) Nr. 1304/2014) ir Kontrolės, valdymo ir signalizacijos TSS (Reglamente (ES) 2016/919);

                                                                        b)

                                                                        laikomasi Direktyvos (ES) 2016/797 13 straipsnio 2 dalies a, c ir d punktuose nurodytų nacionalinių taisyklių, apie kurias pranešta pagal tos direktyvos 14 straipsnį.

                                                            (5)

                                                            Leidimus išduodančioji institucija per Agentūros svetainę viešai paskelbia išsamius 2 punkto c papunktyje nurodytų alternatyvių specifikacijų ir 2 punkto d papunktyje nurodytų techninio suderinamumo su tinklu reikalavimų duomenis, kuriais remdamasi ji išdavė leidimus išplėsti naudojimo teritoriją.

                                                            (6)

                                                            Jei gaunant transporto priemonės leidimą buvo pasinaudota galimybe netaikyti TSS ar jų dalių pagal Direktyvos 2008/57/EB 9 straipsnį, pareiškėjas išplėstos naudojimo vietos valstybėse narėse turi prašyti taikyti nukrypti leidžiančią nuostatą (-as) pagal Direktyvos (ES) 2016/797 7 straipsnį.

                                                            (7)

                                                            Remiantis Direktyvos (ES) 2016/797 54 straipsnio 2 dalimi laikoma, kad vagonus, naudojamus pagal Regolamento Internazionale Veicoli (RIV), leidžiama naudoti pirminėmis naudojimo sąlygomis pirminėje naudojimo teritorijoje. Atlikus pakeitimą, dėl kurio būtina gauti naują leidimą pateikti rinkai pagal Direktyvos (ES) 2016/797 21 straipsnio 12 dalį, vagonus, kuriuos leista naudoti pagal naujausią RIV susitarimą, leidžiama ir toliau naudoti pirminėje naudojimo teritorijoje nepakeistų dalių papildomai netikrinant.

                           (*1)  2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30)."

                           (*2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53)."

                           (*3)  2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (OL L 139 I, 2019 5 27, p. 360).“"

                        (11)

                        7.3.2.1 punkto pirmas sakinys pakeičiamas taip:
                        „Riedmenų vienetai, važiuojantys iš valstybės narės į trečiąją šalį, kurios tinklo vėžės plotis yra 1 520 mm: specifiniai Suomijos, Lenkijos, Slovakijos ir Švedijos atvejai.“;

                        (12)

                        7.3.2.2 punkto a papunkčio paskutinė pastraipa pakeičiama taip:
                        „Pagal 7.1.2 punktą abipusiškai pripažintiems riedmenų vienetams ir riedmenų vienetams su ašies guolių būklės stebėjimo įranga daroma šio specifinio atvejo išimtis. Išimtis riedmenų vienetams pagal 7.1.2 punktą netaikoma, kai naudojami kiti atitikties vertinimo metodai pagal 6.1.2.4a punktą.“;

                        (13)

                        7.3.2.5 punkto antraštė pakeičiama taip:

                                    „7.3.2.5.

                                       Aširačių, ratų ir ašių savybės (4.2.3.6.2 ir 4.2.3.6.3 punktai)

                                    Specifinis Jungtinės Karalystės (Didžiosios Britanijos) atvejis“;

                        (14)

                        7.6.1 skirsnis „Esamų riedmenų vienetų be EB patikros deklaracijos naudojimo teritorijos išplėtimo taisyklės“ pakeičiamas taip:

                                    „7.6.1.

                                       Įgyvendinimo taisyklės

                                    2020 m. sausio 24 d. Komisija Europos Sąjungos geležinkelių agentūrai išsiuntė prašymą parengti TSS persvarstymo dokumentų, susijusių su skaitmeniniais geležinkeliais ir ekologišku krovinių gabenimu, rinkinį (2022 m. peržiūra).
                                    Vadovaujantis Komisijos deleguotuoju sprendimu (ES) 2017/1474, TSS persvarstymo dokumentų, susijusių su skaitmeniniais geležinkeliais ir ekologišku krovinių gabenimu, rinkinys turi apimti nuostatas, kuriomis TSS taikymo strategija peržiūrima ir, jei įmanoma, supaprastinama taip, kad laipsniškai, bet laiku būtų sumažinti nukrypimai nuo tikslinės sistemos ir kartu sektoriui būtų užtikrintas būtinas nuspėjamumas ir teisinis tikrumas. Tose nuostatose turi būti numatyti būsimi pereinamieji laikotarpiai ir išspręstas sąveikos sudedamųjų dalių sertifikatų galiojimo laikotarpio klausimas.
                                    Be to, siekiant to pačio tikslo užtikrinti, kad laipsniškai, bet laiku būtų sumažinti nukrypimai nuo tikslinės sistemos ir kartu užtikrintas sektoriui būtinas nuspėjamumas ir teisinis tikrumas, svarstomos nuostatos dėl atnaujintų standartų versijų taikymo lankstumo, įskaitant nuostatas, nustatytas Komisijos įgyvendinimo reglamento (ES) 2019/776 (*4) I priede (Lokomotyvų ir keleivinių riedmenų TSS 2019 m. redakcija).

                           (*4)  2019 m. gegužės 16 d. Komisijos įgyvendinimo reglamentas (ES) 2019/776 kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139 I, 2019 5 27, p. 108).“;"

                        (15)

                        C priedėlio „Papildomos pasirinktinės sąlygos“ pabaigoje pridedamas punktas:

                                    „20.

                                       Dinaminės važiavimo savybės

                                    Didžiausio eksploatacinio greičio ir didžiausio leidžiamojo pakylos stygiaus derinys turi atitikti nurodytąjį EN 14363:2016 standarto H.1 lentelėje.
                                    Laikoma, kad riedmenų vienetai su patikrinto tinkamumo važiuokle, apibūdinta EN 16235:2013 standarto 6 skyriuje, atitinka šį reikalavimą.“

               (*1)  2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30).

               (*2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

               (*3)  2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (OL L 139 I, 2019 5 27, p. 360).“

               (*4)  2019 m. gegužės 16 d. Komisijos įgyvendinimo reglamentas (ES) 2019/776 kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139 I, 2019 5 27, p. 108).“;“

            II PRIEDAS
            Reglamento (ES) Nr. 1302/2014 priedas iš dalies keičiamas taip:

                        (1)

                        4.2.2.5 punkto 5 papunktyje tekstas „8 rodyklėje nurodytos specifikacijos 5 skirsnio 1 lentelėje“ pakeičiamas tekstu „8 rodyklėje nurodytos specifikacijos 4 skirsnio 1 lentelėje“;

                        (2)

                        4.2.2.5 punkto 6 papunktyje tekstas „8 rodyklėje nurodytos specifikacijos 5 skirsnio 3 lentelėje“ pakeičiamas tekstu „8 rodyklėje nurodytos specifikacijos 5 skirsnio 2 lentelėje“;

                        (3)

                        4.2.2.5 punkto 7 papunktis pakeičiamas taip:

                                    „7.

                                    Šioje TSS lokomotyvams, kuriuose sumontuoti galiniai automatiniai taukšų centriniai sukabintuvai ir kurių sukabintuvą veikianti traukos jėga gali būti didesnė nei 300 kN, susidūrimo greitis ir susidūrimo dalyvis, taikant J-1 priedėlio 8 rodyklėje nurodytos specifikacijos 2 lentelėje aprašytus 1 ir 2 scenarijus, turi būti:

                                                —

                                                1 ir 2 scenarijams – 20 km/h, o ne 36 km/h, ir

                                                —

                                                2 scenarijui – D priedėlyje, o ne J-1 priedėlio 8 rodyklėje nurodytos specifikacijos C.1 priedėlyje aprašytas tipinis vagonas.

                           Pastaba. Tokios didelės traukimo jėgos reikia didelės galios prekiniams lokomotyvams.“;

                        (4)

                        6.2.3.7 punkto 7 papunkčio pabaigoje pridedamas sakinys:
                        „Notifikuotosios įstaigos atliekama patikra turi užtikrinti alternatyvių standartų, pareiškėjo padarytų prielaidų, numatomo techninio sprendimo ir numatomos naudojimo teritorijos suderinamumą.“;

                        (5)

                        7.1.2.2 punkto 11 papunktis pakeičiamas taip:

                                    „11.

                                    Pakeitimą valdančio subjekto pasirinkta notifikuotoji įstaiga EB tipo arba projekto tyrimo sertifikatą gali išduoti remdamasi:

                                                —

                                                pradiniu nepakeistų konstrukcijos dalių arba pakeistų, bet neturinčių poveikio posistemio atitikčiai, konstrukcijos dalių EB tipo arba projekto tyrimo sertifikatu, jeigu tas sertifikatas dar galioja (B etapo septynerių metų laikotarpiu),

                                                —

                                                papildomu pakeistų konstrukcijos dalių, kurios turi poveikį posistemio atitikčiai tuo metu galiojančiai naujausiai šios TSS versijai, EB tipo arba projekto tyrimo sertifikatu (kuriuo iš dalies keičiamas pradinis sertifikatas).

                              pakeisto tipo, tipo varianto arba tipo versijos EB tipo arba projekto tyrimo sertifikato galiojimo laikotarpis yra ne ilgesnis kaip 7 metų nuo išdavimo datos, neviršijant 14 metų laikotarpio po to, kai pareiškėjas paskyrė notifikuotąją įstaigą pradiniam riedmenų tipui (pradinio EB tipo arba projekto tyrimo sertifikato A etapo pradžios).“;

                        (6)

                        7.1.3.1 punkto 4 papunktis pakeičiamas taip:

                                    „4.

                                    Tipo atitikties TSS reikalavimams vertinimo pagrindas nustatomas A etapo laikotarpiui, kuris negali būti ilgesnis kaip septyneri metai. Nedarant poveikio 7.1.1.4–7.1.1.8 punktų taikymui, A etapo laikotarpiu notifikuotosios įstaigos taikomas vertinimo pagrindas, kuriuo remiantis atliekama EB patikra, negali būti keičiamas.“;

                        (7)

                        pridedamas 7.1.4 punktas:

                                    „7.1.4.

                                       Esamų riedmenų, kurių leidimas eksploatuoti išduotas pagal Direktyvą 2008/57/EB arba kurie pradėti eksploatuoti iki 2010 m. liepos 19 d., naudojimo teritorijos išplėtimo taisyklės

                                                (1)

                                                Kai visiška atitiktis šiai TSS neužtikrinama, 2 punktas taikomas riedmenims, kurie prašant išplėsti naudojimo teritoriją pagal Direktyvos (ES) 2016/797 21 straipsnio 13 dalį metu atitinka šias sąlygas:

                                                            a)

                                                            juos buvo leista eksploatuoti pagal Direktyvą 2008/57/EB arba jie buvo pradėti eksploatuoti iki 2010 m. liepos 19 d.;

                                                            b)

                                                            jie, nurodant registracijos kodą 00 („galioja“), pagal Komisijos sprendimą 2007/756/EB (*1) yra užregistruoti nacionaliniame riedmenų registre arba pagal Komisijos įgyvendinimo sprendimą (ES) 2018/1614 (*2) – Europos transporto priemonių registre ir pagal Komisijos įgyvendinimo reglamentą (ES) 2019/779 (*3) išlaikomi saugios eksploatacinės būklės.

                                          Toliau pateikiamos nuostatos taikomos ir tada, kai kartu prašoma išplėsti naudojimo teritoriją ir išduoti naują leidimą, kaip nurodyta Reglamento (ES) 2018/545 14 straipsnio 3 dalies a punkte.

                                                (2)

                                                Leidimas naudoti 1 punkte nurodytus riedmenis išplėstoje teritorijoje grindžiamas galiojančiu leidimu, jei toks yra, taip pat riedmenų ir tinklo techniniu suderinamumu pagal Direktyvos (ES) 2016/797 21 straipsnio 3 dalies d punktą ir atitiktimi šios TSS 17a ir 17b lentelių pagrindinėms konstrukcijos charakteristikoms, atsižvelgiant į visus draudimus ir apribojimus.

                                          Pareiškėjas pateikia EB patikros deklaraciją kartu su techninėmis bylomis, įrodančiomis kiekvieno šios TSS 17a ir 17b lentelių 1 skiltyje nurodyto pagrindinio parametro atitiktį šioje TSS nustatytiems reikalavimams arba lygiaverčio poveikio nuostatoms ir atitiktį šiems šios TSS punktams:

                                                —

                                                4.2.4.2.2, 4.2.5.5.8, 4.2.5.5.9, 4.2.6.2.3, 4.2.6.2.4, 4.2.6.2.5, 4.2.8.2.7, 4.2.8.2.9.8 (kai važiavimas per fazių arba sistemų atskyrimo ruožus valdomas automatiškai), 4.2.9.3.1, 4.2.9.6, 4.2.12 ir 4.2.12.6;

                                                —

                                                4.2.5.3 – Italijoje;

                                                —

                                                4.2.5.3.5 ir 4.2.9.2.1 – Vokietijoje

                                          vienu arba keliais šiais būdais:

                                                a)

                                                įrodoma atitiktis šioje TSS nustatytiems reikalavimams, kaip nurodyta pirmiau;

                                                b)

                                                įrodoma atitiktis atitinkamiems reikalavimams, nustatytiems ankstesnėje TSS, kaip nurodyta pirmiau;

                                                c)

                                                įrodoma atitiktis alternatyvioms specifikacijoms, kurios, kaip pripažįstama, turi poveikį, lygiavertį atitinkamiems šioje TSS nustatytiems reikalavimams, kaip nurodyta pirmiau;

                                                d)

                                                pateikiamas įrodymas, kad techninio suderinamumo su išplėstos naudojimo teritorijos tinklu reikalavimai yra lygiaverčiai techninio suderinamumo su tinklu, kuriame jau leista naudoti riedmenis arba kuriame jie jau naudojami, reikalavimams. Tokį įrodymą pateikia pareiškėjas ir jis gali būti grindžiamas geležinkelio infrastruktūros registro (RINF) informacija.

                                                (3)

                                                Šios TSS reikalavimams lygiavertį alternatyvių specifikacijų poveikį (2 punkto c papunktis) ir techninio suderinamumo su tinklu reikalavimų lygiavertiškumą (2 punkto d papunktis) pagrindžia ir dokumentais patvirtina pareiškėjas, taikydamas Reglamento (ES) Nr. 402/2013 I priede aprašytą pavojaus valdymo procesą. Pagrindimą turi įvertinti ir patvirtinti vertinimo įstaiga (bendrasis saugos būdas rizikai vertinti).

                                                (4)

                                                Be 2 punkte nurodytų reikalavimų, pareiškėjas prireikus pateikia EB patikros deklaraciją kartu su techninėmis bylomis, įrodančiomis, kad:

                                                            a)

                                                            užtikrinama atitiktis su bet kuria išplėstos naudojimo teritorijos dalimi susijusiems specifiniams atvejams, išvardytiems šioje TSS, Triukšmo TSS (Reglamente (ES) Nr. 1304/2014), Žmonių su judėjimo negalia TSS (Reglamente (ES) Nr. 1300/2014) ir Kontrolės, valdymo ir signalizacijos TSS (Reglamente (ES) 2016/919);

                                                            b)

                                                            laikomasi Direktyvos (ES) 2016/797 13 straipsnio 2 dalies a, c ir d punktuose nurodytų nacionalinių taisyklių, apie kurias pranešta pagal tos direktyvos 14 straipsnį.

                                                (5)

                                                Leidimus išduodančioji institucija per Agentūros svetainę viešai paskelbia išsamius 2 punkto c papunktyje nurodytų alternatyvių specifikacijų ir 2 punkto d papunktyje nurodytų techninio suderinamumo su tinklu reikalavimų duomenis, kuriais remdamasi ji išdavė leidimus išplėsti naudojimo teritoriją.

                                                (6)

                                                Jei gaunant transporto priemonės leidimą buvo pasinaudota galimybe netaikyti TSS ar jų dalių pagal Direktyvos 2008/57/EB 9 straipsnį, pareiškėjas išplėstos naudojimo vietos valstybėse narėse turi prašyti taikyti nukrypti leidžiančią nuostatą (-as) pagal Direktyvos (ES) 2016/797 7 straipsnį.

                                                (7)

                                                Remiantis Direktyvos (ES) 2016/797 54 straipsnio 2 dalimi laikoma, kad keleivinius vagonus, naudojamus pagal Regolamento Internazionale Carrozze (RIC), leidžiama naudoti pirminėmis naudojimo sąlygomis pirminėje naudojimo teritorijoje. Atlikus pakeitimą, dėl kurio būtina gauti naują leidimą pateikti rinkai pagal Direktyvos (ES) 2016/797 21 straipsnio 12 dalį, keleivinius vagonus, kuriuos leista naudoti pagal naujausią RIC susitarimą, leidžiama ir toliau naudoti pirminėje naudojimo teritorijoje nepakeistų dalių papildomai netikrinant.

                           (*1)  2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30)."

                           (*2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53)."

                           (*3)  2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (OL L 139 I, 2019 5 27, p. 360).“"

                        (8)

                        7.5.2.3 skirsnis „Esamų riedmenų vienetų be EB patikros deklaracijos naudojimo teritorijos išplėtimo taisyklės“ pakeičiamas taip:

                                    „7.5.2.3.

                                       Įgyvendinimo taisyklės

                                    2020 m. sausio 24 d. Komisija Europos Sąjungos geležinkelių agentūrai išsiuntė prašymą parengti TSS persvarstymo dokumentų, susijusių su skaitmeniniais geležinkeliais ir ekologišku krovinių gabenimu, rinkinį (2022 m. peržiūra).
                                    Vadovaujantis Komisijos deleguotuoju sprendimu (ES) 2017/1474, TSS persvarstymo dokumentų, susijusių su skaitmeniniais geležinkeliais ir ekologišku krovinių gabenimu, rinkinys turi apimti nuostatas, kuriomis TSS taikymo strategija peržiūrima ir, jei įmanoma, supaprastinama taip, kad laipsniškai, bet laiku būtų sumažinti nukrypimai nuo tikslinės sistemos ir kartu sektoriui būtų užtikrintas būtinas nuspėjamumas ir teisinis tikrumas. Tose nuostatose turi būti numatyti būsimi pereinamieji laikotarpiai ir išspręstas sąveikos sudedamųjų dalių sertifikatų galiojimo laikotarpio klausimas.
                                    Be to, siekiant to pačio tikslo užtikrinti, kad laipsniškai, bet laiku būtų sumažinti nukrypimai nuo tikslinės sistemos ir kartu užtikrintas sektoriui būtinas nuspėjamumas ir teisinis tikrumas, svarstomos nuostatos dėl atnaujintų standartų versijų taikymo lankstumo, įskaitant nuostatas, nustatytas Komisijos įgyvendinimo reglamento (ES) 2019/776 (*4) IV priede (Lokomotyvų ir keleivinių riedmenų TSS 2019 m. redakcija).

                           (*4)  2019 m. gegužės 16 d. Komisijos įgyvendinimo reglamentas (ES) 2019/776 kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139 I, 2019 5 27, p. 108).“;"

                        (9)

                        D priedėlis pakeičiamas taip:

                              „D priedėlis
                              Tipinis vagonas lokomotyvams, kuriuose sumontuoti galiniai automatiniai taukšų centriniai sukabintuvai ir kurių sukabintuvą veikianti traukos jėga gali būti didesnė nei 300 kN
                              Traukinio vieneto ir vagono, turinčių tvirtuosius sukabintuvus, susidūrimams vagono modelis yra 80 t masė, turinti tik vieną laisvės laipsnį slenkamojo judėjimo x kryptimi. Vagono sąsajos geometriniai parametrai nurodyti D.1 pav. Laikoma, kad galinės sienos ir sukabintuvo antgalio geometriniai parametrai yra kaip standžiojo kūno. Jame turi būti sumontuotas 110 mm eigos centrinis sukabintuvas, kurio jėgos ir poslinkio charakteristika pavaizduota D.2 pav. Bendra vagono sukabintuvo energijos sugerties geba – 77 kJ.
                              Sukabintuvo antgalio geometriniai parametrai ir aukštis nuo bėgio viršaus turi būti tokie patys kaip smūgiuojančio traukinio vieneto. Išilginis atstumas nuo sukabintuvo plokštumos iki vagono galinės sienos turi būti 645 mm. Siekiant paprastumo leidžiama modeliuoti sukabintuvų antgalius naudojant D.1 pav. nurodytus geometrinius parametrus ir aukštį.
                              Matmenys milimetrais

                        ;

                        (10)

                        J-1 priedėlio lentelės 8 rodyklė pakeičiama taip:

                                    „8

                                    Pasyvioji sauga. Bendrosios nuostatos

                                    4.2.2.5

                                    EN 15227:2008+A1:2010

                                    atitinkamas punktas 1

                                    Išskyrus A priedą

                                    Pasyvioji sauga. Skirstymas į kategorijas

                                    4 (1 lentelė)

                                    Pasyvioji sauga. Scenarijai

                                    5 (2 ir 6 lentelės)

                                    Pasyvioji sauga. Kliūčių verstuvas

                                    6.5“

                        (11)

                        J-1 priedėlio lentelės 10 rodyklė pakeičiama taip:

                                    „10

                                    Kėlimas keltuvu ir kėlikliais. Ženklinimas

                                    4.2.2.6

                                    EN 15877–2:2013

                                    4.5.19“

                        (12)

                        J-1 priedėlio lentelės 36 rodyklė pakeičiama taip:

                                    „36

                                    Aplinkos sąlygos. Kliūčių verstuvas

                                    4.2.6.1.2

                                    EN 15227:2008
                                    +A1:2010

                                    atitinkamas punktas 1“

                        (13)

                        J-2 priedėlio lentelės 2 rodyklė išbraukiama.

               (*1)  2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30).

               (*2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

               (*3)  2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (OL L 139 I, 2019 5 27, p. 360).“

               (*4)  2019 m. gegužės 16 d. Komisijos įgyvendinimo reglamentas (ES) 2019/776 kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139 I, 2019 5 27, p. 108).“;“

            III PRIEDAS
            Reglamento (ES) 2016/919 priede pridedamas 7.4.2.4 punktas:

                        „7.4.2.4.

                           Esamos transporto priemonės naudojimo vietos išplėtimo taisyklės

                        Esamoms transporto priemonėms, kurios yra naudojamos ir pagal Komisijos sprendimą 2007/756/EB (*1) užregistruotos nacionaliniame riedmenų registre arba pagal Komisijos įgyvendinimo sprendimą (ES) 2018/1614 (*2) – Europos transporto priemonių registre, prašant išplėsti jų naudojimo vietą taikomos šios nuostatos:

                                    (1)

                                    Transporto priemonės turi atitikti atitinkamas specialiąsias nuostatas, taikomas specifiniais atvejais, nurodytais šio priedo 7.6 skirsnyje, ir atitinkamas nacionalines taisykles, nurodytas Direktyvos (ES) 2016/797 13 straipsnio 2 dalies a, c ir d punktuose, apie kurias pranešta pagal tos direktyvos 14 straipsnį. Be to, kai atitiktis šios TSS reikalavimams užtikrinama tik iš dalies, taikomos 6.1.1.3 punkto 3 papunkčio nuostatos.

                                    (2)

                                    Transporto priemonių, kuriose ETCS arba GSM-R jau įrengta, modernizuoti nereikia, išskyrus atvejus, kai tai būtina techniniam suderinamumui užtikrinti.

                                    (3)

                                    Transporto priemonėse, kuriose ETCS dar nėra, turi būti įrengiama ETCS ir ji turi atitikti A priedo A 2.2 ir A 2.3 lentelėse nurodytą specifikacijų rinkinį Nr. 2 arba Nr. 3. Išskyrus atvejus, kai tai būtina techniniam suderinamumui užtikrinti, reikalavimas įrengti ETCS netaikomas:

                                                a)

                                                transporto priemonėms, kurios nėra specialiai suprojektuotos naudoti greitųjų geležinkelių linijose (*3), jei leidimas jas naudoti išduotas iki 2015 m. sausio 1 d.;

                                                b)

                                                transporto priemonėms, kurios nėra specialiai suprojektuotos naudoti greitųjų geležinkelių linijose ir kurių leidimas išduotas 2015 m. sausio 1 d. arba vėliau, bet kuriomis iš šių aplinkybių:

                                                            i)

                                                            jas numatyta naudoti išimtinai tik vienoje valstybėje narėje, kitur nei Įgyvendinimo reglamento (ES) 2017/6 I priede nustatytuose koridoriuose ir linijose, kuriomis užtikrinamos jungtys su Reglamento (ES) Nr. 1315/2013 II priede nurodytais pagrindiniais Europos uostais, skirstymo stotimis, krovinių terminalais ir krovinių vežimo zonomis;

                                                            ii)

                                                            jas numatyta naudoti ne TEN tarpvalstybinei paslaugai, būtent paslaugai iki pirmosios stoties kaimyninėje šalyje arba iki pirmosios stoties, iš kurios yra jungtys į kaimyninės šalies gilumą, kurioms naudojamos ne TEN linijos;

                                                c)

                                                transporto priemonėms valstybėse narėse, taikančiose 7.4.3 skirsnio 2 punktą, kai išplėsta naudojimo teritorija yra išimtinai tik toje pačioje valstybėje narėje, išskyrus atvejus, kai išplėstoje naudojimo teritorijoje yra ilgesnis kaip 150 km ruožas, kuriame naudojimo teritorijos išplėtimo metu jau yra įrengta ETCS arba kuriame ETCS numatoma įrengti per 5 metus po tų transporto priemonių naudojimo teritorijos išplėtimo;

                                                d)

                                                mobiliajai geležinkelių infrastruktūros statybos ir techninės priežiūros įrangai;

                                                e)

                                                manevriniams lokomotyvams.

                                    (4)

                                    Transporto priemonėse, kuriose dar neįrengta GSM-R balso radijo ryšio įranga, turi būti įrengiama GSM-R mašinisto kabinos balso radijo ryšio įranga ir ji turi atitikti A priedo A 2.1, A 2.2 ir A 2.3 lentelėse nurodytas specifikacijas, jei transporto priemonę numatoma naudoti tinkle, kurio bent viename taške yra GSM-R, išskyrus atvejus, kai ji dubliuoja senąją radijo ryšio įrangą, suderinamą su transporto priemonėje jau įrengta B klasės įranga.

                                    (5)

                                    Transporto priemonėse, kuriose dar neįrengta GSM-R įranga, skirta ETCS duomenims, turi būti įrengiama GSM-R radijo įranga tik ETCS duomenims ir ji turi atitikti A priedo A 2.1, A 2.2 ir A 2.3 lentelėse nurodytas specifikacijas, jei pagal 3 punktą transporto priemonėje reikalaujama įrengti ETCS ir ją numatoma naudoti išplėstos naudojimo vietos tinkle, kuriame įrengta tik 2 arba 3 lygio ETCS.

                                    (6)

                                    Jei gaunant transporto priemonės leidimą buvo pasinaudota galimybe netaikyti TSS ar jų dalių pagal Direktyvos 2008/57/EB 9 straipsnį, pareiškėjas išplėstos naudojimo vietos valstybėse narėse turi prašyti taikyti nukrypti leidžiančią nuostatą (-as) pagal Direktyvos (ES) 2016/797 7 straipsnį.

               (*1)  2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30).

               (*2)  2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

               (*3)  Kaip nustatyta Direktyvos (ES) 2016/797 I priede.““


title: Komisijos Įgyvendinimo Reglamentas (ES) 2020/390 2020 m. kovo 10 d. kuriuo 312-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
11.3.2020

                  LT

                  Europos Sąjungos oficialusis leidinys

                  L 74/20

         KOMISIJOS ĮGYVENDINIMO REGLAMENTAS (ES) 2020/390
         2020 m. kovo 10 d.
         kuriuo 312-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 1 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2020 m. kovo 4 d. Jungtinių Tautų Saugumo Tarybos Sankcijų komitetas nusprendė asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašą papildyti trimis įrašais;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas;

                     (4)

                     siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 10 d.

                  Komisijos vardu

                  Pirmininkės pavedimu

                  Generalinis direktorius

                  Finansinio stabilumo, finansinių paslaugų ir kapitalo rinkų sąjungos generalinis direktoratas

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedo antraštinė dalis „Juridiniai asmenys, grupės ir organizacijos“ papildoma šiais įrašais:

                        1.

                        „Jamaah Ansharut Daulah (alias: a) Jemaah Anshorut Daulah; b) Jamaah Ansharut Daulat. Kita informacija: 2015 m. įkurta grupė, apimanti Indonezijos ekstremistų grupes, prisiekusias ištikimybę tuometiniam ISIL vadovui Abu Bakr al-Baghdadi. Susijusi su Islamo valstybe Irake ir Levante, Irake įtraukta į sąrašą kaip Al-Qaida (QDe.115). Įtraukimo į sąrašą pagal 7e straipsnio e punktą data: 2020 03 04.“

                        2.

                        „Islamo valstybė Irake ir Levante – Libija (originalo kalba: الدولة الإسلامية في العراق والشام – ليبيا) (alias: a) Irako ir Levanto islamo valstybė Libijoje; b) Wilayat Barqa; c) Wilayat Fezzan; d) Wilayat Tripolitania; e) Wilayat Tarablus; f) Wilayat Al-Tarablus. Kita informacija: 2014 m. lapkričio mėn. suformuota paskelbus Abu Bakr Al-Baghdadi, į sąrašą įtrauktam kaip Ibrahim Awwad Ibrahim Ali Al-Badri Al-Samarrai (QDi.299). Susijusi su Islamo valstybe Irake ir Levante, Irake įtraukta į sąrašą kaip Al-Qaida (QDe.115). Įtraukimo į sąrašą pagal 7e straipsnio e punktą data: 2020 03 04.“

                        3.

                        „Islamo valstybė Irake ir Levante – Jemenas (originalo kalba: الدولة الإسلامية في العراق والشام – اليمن) (alias: a) Jemeno Irako ir Levanto islamo valstybė; b) Islamo valstybė Jemene; c) ISIL Jemene; d) ISIS Jemene; e) Wilayat al-Yemen, Jemeno provincija. Kita informacija: 2014 m. lapkričio mėn. suformuota Abu Bakr Al-Baghdadi, į sąrašą įtrauktam kaip Ibrahim Awwad Ibrahim Ali Al-Badri Al-Samarrai (QDi.299), priėmus ištikimybės priesaikas. Susijusi su Islamo valstybe Irake ir Levante, Irake įtraukta į sąrašą kaip Al-Qaida (QDe.115). Įtraukimo į sąrašą pagal 7e straipsnio e punktą data: 2020 03 04.“


title: Komisijos įgyvendinimo reglamentas (ES) 2020/393 2020 m. kovo 11 d. kuriuo dėl Niukaslo ligos ir su šia liga susijusio Rusijos įrašo trečiųjų šalių, teritorijų, zonų ar skyrių, iš kurių galima importuoti į Sąjungą ir vežti tranzitu per Sąjungą tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas (Tekstas svarbus EEE)

text:
12.3.2020

                  LT

                  Europos Sąjungos oficialusis leidinys

                  L 76/1

         KOMISIJOS ĮGYVENDINIMO REGLAMENTAS (ES) 2020/393
         2020 m. kovo 11 d.
         kuriuo dėl Niukaslo ligos ir su šia liga susijusio Rusijos įrašo trečiųjų šalių, teritorijų, zonų ar skyrių, iš kurių galima importuoti į Sąjungą ir vežti tranzitu per Sąjungą tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalies c punktą,
         atsižvelgdama į 2009 m. lapkričio 30 d. Tarybos direktyvą 2009/158/EB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (2), ypač į jos 23 straipsnio 1 dalį, 24 straipsnio 2 dalį ir 25 straipsnio 2 dalį,
         kadangi:

                     (1)

                     Komisijos reglamente (EB) Nr. 798/2008 (3) nustatyti veterinarijos sertifikatų reikalavimai, taikomi importuojant naminius paukščius ir naminių paukščių produktus (toliau – prekės) į Sąjungą ir vežant juos tranzitu per Sąjungą, įskaitant sandėliavimą tranzito metu. Tame reglamente nustatyta, kad prekes importuoti į Sąjungą ir vežti per ją tranzitu galima tik iš trečiųjų šalių, teritorijų, zonų ar skyrių, kurie išvardyti jo I priedo 1 dalyje pateiktos lentelės 1 ir 3 skiltyse;

                     (2)

                     Reglamente (EB) Nr. 798/2008 taip pat nustatytos sąlygos, kuriomis vadovaujantis trečioji šalis, teritorija, zona ar skyrius laikomi neužkrėstais labai patogenišku paukščių gripu (LPPG) ir Niukaslo liga;

                     (3)

                     į Reglamento (EB) Nr. 798/2008 I priedo 1 dalies lentelę Rusija įtraukta kaip trečioji šalis, iš kurios visos teritorijos leidžiama į Sąjungą importuoti ir per ją tranzitu vežti tam tikras naminių paukščių prekes. Tačiau Rusijos leidimo importuoti į Sąjungą arba vežti per ją tranzitu žmonėms vartoti skirtą naminių paukščių mėsą galiojimas buvo sustabdytas 2016 m. lapkričio 17 d., kai jos teritorijoje esančiuose naminių paukščių ūkiuose patvirtinti H5N8 potipio LPPG protrūkiai;

                     (4)

                     2019 m. sausio 28 d. Rusija savo teritorijoje patvirtino Niukaslo ligos atvejį naminių paukščių ūkyje. Nuo tada Rusija savo teritorijoje patvirtino kelis Niukaslo ligos protrūkius naminių paukščių ūkiuose;

                     (5)

                     2019 m. rugpjūčio mėn. Rusijos veterinarijos tarnybos pateikė Komisijai informaciją apie Niukaslo ligos protrūkius jos teritorijoje nuo 2019 m. sausio mėn.;

                     (6)

                     dėl tų patvirtintų Niukaslo ligos protrūkių Rusija negali būti laikoma neužkrėsta šia liga ir Rusijos veterinarijos tarnybos negali sertifikuoti žmonėms vartoti skirtos naminių paukščių mėsos siuntų siekiant jas importuoti į Sąjungą ar vežti per ją tranzitu;

                     (7)

                     siekiant aiškumo ir teisinio tikrumo, Reglamento (EB) Nr. 798/2008 I priedo 1 dalies lentelėje Rusijos įrašas turėtų būti iš dalies pakeistas siekiant atsižvelgti į epizootinę padėtį toje trečiojoje šalyje ir nurodyti galiojimo pabaigos datą, nuo kurios ta trečioji šalis negali būti laikoma neužkrėsta Niukaslo liga;

                     (8)

                     todėl Reglamento (EB) Nr. 798/2008 I priedas turėtų būti atitinkamai iš dalies pakeistas;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 798/2008 I priedo 1 dalis iš dalies keičiama pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 11 d.

                  Komisijos vardu

                  Pirmininkė

               Ursula VON DER LEYEN

            (1)  OL L 18, 2003 1 23, p. 11.

            (2)  OL L 343, 2009 12 22, p. 74.

            (3)  2008 m. rugpjūčio 8 d. Komisijos reglamentas (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (OL L 226, 2008 8 23, p. 1).

            PRIEDAS
            Reglamento (EB) Nr. 798/2008 I priedo 1 dalyje Rusijos įrašas pakeičiamas taip:

                           Trečiosios šalies ar teritorijos ISO kodas ir pavadinimas

                           Trečiosios šalies, teritorijos, zonos ar skyriaus kodas

                           Trečiosios šalies, teritorijos, zonos ar skyriaus aprašymas

                           Veterinarijos sertifikatas

                           Specialiosios sąlygos

                           Specialiosios sąlygos

                           Paukščių gripo stebėjimo statusas

                           Skiepijimo nuo paukščių gripo statusas

                           Salmonelių kontrolės statusas(6)

                           Pavyzdys (-džiai)

                           Papildomos garantijos

                           Galiojimo pabaigos diena(1)

                           Galiojimo pradžios diena(2)

                           1

                           2

                           3

                           4

                           5

                           6

                           6A

                           6B

                           7

                           8

                           9

                           „RU – Rusija

                           RU-0

                           Visa šalies teritorija

                           EP, E

                           S4“

                           POU

                           P2

                           2016 11 17

                           P3

                           2019 1 28


title: Komisijos igyvendinimo reglamentas (ES) 2020/624 2020 m. balandžio 30 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Cappero delle Isole Eolie (SKVN))

text:
7.5.2020

                  LT

                  Europos Sąjungos oficialusis leidinys

                  L 144/12

         KOMISIJOS IGYVENDINIMO REGLAMENTAS (ES) 2020/624
         2020 m. balandžio 30 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Cappero delle Isole Eolie (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Italijos paraiška įregistruoti pavadinimą „Cappero delle Isole Eolie“ paskelbta Europos Sąjungos oficialiajame leidinyje (2);

                     (2)

                     Komisija gavo Malfos, Lenio ir Santa Maria Salinos savivaldybių pranešimą apie prieštaravimą su pagrįstu prieštaravimo pareiškimu pagal Reglamento (ES) Nr. 1151/2012 51 straipsnio 1 ir 2 dalis ir pripažino jį nepriimtinu. Pagal Reglamento (ES) Nr. 1151/2012 49 straipsnio 3 dalies pirmą pastraipą kartu su 51 straipsniu bet kuris fizinis ar juridinis asmuo, turintis teisėtą interesą ir įsisteigęs ar gyvenantis paraišką pateikusios valstybės narės teritorijoje, gali pareikšti prieštaravimą dėl paraiškos tik nacionalinės prieštaravimo procedūros metu;

                     (3)

                     todėl pavadinimas „Cappero delle Isole Eolie“ turėtų būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Cappero delle Isole Eolie“ (SKVN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.6 klasei „Vaisiai, daržovės ir grūdai, švieži arba perdirbti“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 30 d.

                  Komisijos vardu

               Janusz WOJCIECHOWSKI

                  Pirmininkės pavedimu

                  Komisijos narys

            (1)  OL L 343, 2012 12 14, p. 1.

            (2)  OL C 402, 2019 11 28, p. 26.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).